Ober a reas anaoudegezh gant ur studier war ar medisinerezh, Pol Diverres, troet war studi ar brezhoneg gant an tregeriad Yves Berthou. Hemañ an hini eo hag a lakaas anezhañ da zizoloiñ ar Barzaz Breiz hag a gasas anezhañ  war-zu ar vroadelouriezh breizhat hag ar larjezeriezh, en ur reiñ dezhañ da lenn levrioù Jean Le Fustec, al larjez Lemenig. Kejañ a reas ivez, e-touesk reoù all, gant Eugène Le Clerc, hag a roas tro dezhañ da lenn oberennoù breizhat all, evel Yezhadurezh rannyezh Landreger, bet skrivet gant e vreur Louis. Maget e voe da choude gant lennadennoù brezhonek all dre skouerennoù Kroaz ar Vretoned, a oa posupl dezhañ kavout e sez ar gevredigezh. Adskrivañ a reas, gant aked kanaouennoù brogarour, kembraek, skosek,  iwerzhonek ha skrivañ a reas eñ e-unan un nebeut gwerzennoù en enor da v/Breizh. Gwech-ha-gwech all ez ae da brenañ ul levr pe zaou e stal-levrioù brezhonek Marcel Dault, hent ar Val de Grâce. Ar marchadour-levrioù brokus, plijet bras o welet un den yaouank ken dedennet gant ar sevenadur keltiek, a alias anezhañ da genderchel gant e hent en ur reiñ dezhañ ul levr bennak ur wech an amzer de vroudañ. Ar choant da chouzout muioch atav a lakaas Jul da vont da ruzañ e dreid war ar marchadoù levrioù kozh  e-lech ma kavas oberennoù a-feson ha frouezhus evit e breder.